AlexejDobrolubov/national_council_slovak_2010 huggingface dataset:
9. schôdza NR SR - 15. deň - A. dopoludnia
Dátum: 2024-02-23
Poslanec: Valášek, Tomáš (PS)
Druh vystúpenia: Vystúpenie s faktickou poznámkou

12. Vďaka, pani poslankyňa, za tú skvelú prezentáciu dnes a, mimochodom, aj včera obdobná prezentácia k tej istej téme. Priznám sa, že som sa pousmial, keď si povedala, že budeš vďačná a rada za konštruktívnu diskusiu, pretože, samozrejme, ono to, bohužiaľ, drvivá väčšina týchto debát na tému toho, čo sa deje v Bruseli, najmä v podaní vládnej koalície, bola všetko, len nie konštruktívna. Ono by to bolo vlastne komické, keby to nebolo tak smrteľne vážne a keby tu nešlo o slovenskú reputáciu, eurofondy a iné. Veď keď sa nad tým zamyslíte, vládna koalícia, ktorá pripravila nielen hanobnú, ale aj zbabranú novelu Trestného zákona, ktorú museli zatiaľ, koľko, trikrát novelizovať? Predtým, než vstúpila do platnosti? A štvrtá novela nás čaká v utorok, ak sa nemýlim, budúceho týždňa. Vláda, ktorá tým tak rozhasila slovenskú reputáciu v Bruseli, že dostáva pomaly týždenne listy a varovania od nezávislých inštitúcií, či je to prokurátor, či je to Komisia, a vláda, o ktorej sa dnes píše v zahraničných médiách ako o proruskej, ohrozeniu demokracie a ohrozenie demokracie, ohrozenie fungovania Európskej únie. Táto vláda obviňuje opozíciu a obviňuje slovenských europoslancov z poškodzovania dobrého mena Slovenska vo svete. Veď to je ekvivalent toho, ako keby ste sa pozreli do zrkadla a nadávali zrkadlu, že ste pribrali. No tak čia že je to chyba? Toho zrkadla alebo vaša, vládna koalícia?
9. schôdza NR SR - 14.deň - B. popoludní
Dátum: 2024-02-22
Poslanec: Valášek, Tomáš (PS)
Druh vystúpenia: Vystúpenie s faktickou poznámkou

102. Vďaka, pán predseda, a preobrovská vďaka mojej kolegyni Beáte za ten fantastický prejav. Akože nerobím si žiadne ilúzie, že tým zmení tú tendenciu pána podpredsedu Blahu k tým jeho plamenným prejavom, čo si strihá na videjká, ale, ale bolo dôležité, keď už nič iného, tak len pre záznam aby odznelo bod po bode, že tie nezmyselné obvinenia v tomto uznesení sú postavené na hlinených nohách. Vraj to boli progresívci a iní, čo pošpinili dobré meno Slovenska v zahraničí. – Omyl. Vraj tí, čo to predkladali, netušia nič, sú len ideologicky zafarbení, netušia nič o Slovensku. – Omyl. Európsky parlament nemá žiadne kompetencie. – Omyl. Bod po bode. Som veľmi rád, Bea, že si si tú prácu urobila, a každý súdny človek si to pozrie, vypočuje a pochopí, aké je tá... uznesenie pred nami vyprázdnené a prázdne. Chcem však povedať ešte jednu vec na margo toho, že ako to tu, ako tu údajne Progresívne Slovensko, čo je tiež, mimochodom (povedané so smiechom), nie je pravda. Pekne si pomenovala, že majú tam... faktická chyba v afiliácii poslancov, europoslancov, ktorí to predkladali, čo tu... že tu špinia dobré meno Slovenska v zahraničí. Nuž to, čo vám pán podpredseda Blaha nespomenul, a minimálne teda ako spomenul v tom svojom 90-minútovom monológu, ktorého všetko som, nieže celý čas som tu bol, ale tak sa ospravedlňujem, ale to, čím sa teda SMER nechváli, je listom, ktorý ešte v apríli 2022 Robert Fico vtedy ako opozičný politik – a v tom liste, ako sa predstavil samozvaný trojnásobný premiér – poslal všetkým inštitúciám v Európskej únii, v tomto liste nakydal na Slovensko. Citujem z neho: „To, čo sa deje na Slovensku, nemá nič spoločné s demokraciou, právnym štátom. Je to hrubé pošliapavanie princípov, na ktorých stojí Európska únia.“ Dokonca na tlačovej konferencii krátko nato on nás nazval „ Slovensko – najväčší vred, ktorý v histórii Európskej únie vznikol.“ Páni a dámy zo SMER-u, nikto tak nenabrýzgal na Slovensko v zahraničí ako váš predseda a hanbite sa, že sa tu snažíte ukázať prstom na iných!
9. schôdza NR SR - 14.deň - B. popoludní
Dátum: 2024-02-22
Poslanec: Valášek, Tomáš (PS)
Druh vystúpenia: Vystúpenie s faktickou poznámkou

54. Vďaka, pán predsedajúci. No, ja teraz pomôžem pánu poslancovi Grendelovi tým, že vysvetlím, ako to súvisí s tou predošlou témou, čo nebude ľahké, ale v každom prípade som rád, že si to otvoril, Gábor, tú tému vnútorného nastavenia fungovania Slovenska. Ono totiž asi všetci rozumieme tomu návrhu pána poslanca Galka. Pointou nie je, aby sme sa tu o tom bavili pointou, to je otestovať, ako budú poslanci SMER-u, HLAS-u a SNS hlasovať. A ak budú hlasovať minimálne cynicky... mimoriadne cynicky, nájdu si dôvod zdržať sa, nebodaj aj proti. A oni možno aj zahlasujú za a budú tvrdiť, že však v podstate však robia všetko pre to, aby sme boli vše... dobrými členmi NATO, nič sa nedeje. Lenže ono sa deje. Aliancia nie je len vojenskou alianciou. Aliancia je určitou komunitou hodnôt. Keby nebola, bol by to bazár, kde by sa každý vymieňali službičky za, za protislužbičky, a je problémom, keď sa krajina ako tá naša či Maďarsko, či iné odchýlia od, od smeru demokracie, pretože potom to fungovanie Aliancie jednoducho začne škrípať. Opäť, krajiny, ktoré nezdieľajú spoločné hodnoty, spoločné vnútropolitické systémy, sa spolu nebavia tak dobre, nie sú takí zďaleka efektívni spolu, ako je Aliancia teraz, pretože krajiny, ktoré nezdieľajú rovnaké vnútorné zriadenia, sú proste bazáristi, ktorí si spolu bartrujú, a na takúto, na takýto typ vzájomných hodnôt alebo vzájomných záruk by som sa nechcel spoliehať. A preto si myslím, že je úplne namieste, pán predsedajúci, aj na vašu, na váš dotaz, že sa otvorí aj ten, tá téma vnútorného fungovania demokracie na Slovensku v kontexte debaty NATO. Aj o tom je Aliancia. A v tých 30 sekundách, čo mi ostáva, dodám, že Aliancia je o zdieľaných nielen hodnotách, ale aj zdieľanej stratégii. Ja predpokladám, že poslanci, chcem veriť, že poslanci HLAS-u, SMER-u a SNS sa k tomu prihlásia, a ale ono je to tak trošku, že, že navnivoč, až sa prihlásia formálne k nášmu členstvu v NATO, ale potom sa odchýlia od takej základnej veci od zvyšku Aliancie, ako je naša stratégia voči Ukrajine. Proste nedá sa byť plnohodnotným členom Aliancie a zároveň proste kydať v tejto, v tomto konflikte na Ukrajinu viac ako na agre... ruského agresora. To jednoducho nesedí.
6. schôdza NR SR - 22.deň - B. popoludní
Dátum: 2024-01-24
Poslanec: Valášek, Tomáš (PS)
Druh vystúpenia: Vystúpenie s faktickou poznámkou

90. Vďaka za slovo, pán predsedajúci, a veľká vďaka aj pánu kolegovi Janckulíkovi za ten, za jeho múdre slová, chcem, chcem pochváliť alebo vyzdvihnúť osobitne ten odkaz o tom, ako táto nešťastná a nebezpečná novela Trestného zákona a opozícia voči nej je niečo, čo nás spája napriek tomu liberálnemu... naprieč tomu liberálnemu, konzervatívnemu a inému spektru, pretože je to skutočne tak do neba volajúca a nebezpečná vec, že sa voči nej treba spojiť. Dovoľte mi ale zastaviť sa osobitne pri inom bode. Spomenuli ste hneď v úvode svojho vystúpenia, že medzirezortné, alebo teda, lepšie povedané, parlamentná rozprava nemôže byť nikdy nahradzujúca medzirezortné pripomienkové konanie a ja, samozrejme, úplne súhlasím a odznelo to tu viackrát aj z mojich úst. Len dávam do pozornosti, že keď si tak napočúvavam koaličných poslancov a poslankyne a europoslancov a europoslankyne jednak preto, lebo je to náplňou práce poslanca, a jednak preto, lebo sa pripravujem na debaty s nimi, tak zisťujem, že oni to, že úplne rutinne ponúkajú v zahraničí ako, ako v podstate že dôvod, prečo skrátené legislatívne konanie, v pohode. Naše... alebo europoslankyne a europoslanci SMER-u bežne hovoria v rozhovoroch, že však čo to tu my opozícia splietame o tom, že žiadna debata tam nie je, veď tu je živá debata v parlamente, ktorá trvá už niekoľko dní a týždňov, a veď táto vec je, samozrejme, dôkladne zo všetkých strán prevetrávaná. Nuž keď som to počul prvýkrát (povedané so smiechom), úprimne, vybavili sa mi okamžite slová, bol to pán Saloň za SMER, ktorý nám tu po prvýkrát priznal niečo, čo sme tušili všetci, že je tu explicitný zákaz, jeho slovo, zákaz, aby poslanci za SMER vôbec vstupovali do debaty, a to mlčanie europoslancov, pardon, poslancov za SMER, HLAS či SNS hovorí samé za seba, so všetkou úctou k tým, čo sú tu prítomní, aj tá neprítomnosť drvivej väčšiny z nich celý čas. Takže vždy si hovorím, že keď bude nabudúce niekto takto šíriť v zahraničí lži o tom, ako tu funguje živá debata, tak vrelo odporúčam pozrieť si tie zábery z parlamentu a osobitne tých pár sekúnd s pánom poslancom Saloňom.
6. schôdza NR SR - 22. deň - A. dopoludnia
Dátum: 2024-01-24
Poslanec: Valášek, Tomáš (PS)
Druh vystúpenia: Vystúpenie s faktickou poznámkou

18. Vďaka za slovo a vďaka, kolega Sabo Michal, že si pripomenul tú európsku dimenziu. Ja teraz ponechám bokom teraz to uznesenie Európskeho parlamentu, ktoré je politicky dôležité, ukazuje, v akej izolácii sa ocitá, ocitá táto vláda a, bohužiaľ, aj Slovensko vďaka krokom tejto vlády. A dovoľ mi dotknúť sa tých dvoch ďalších vyjadrení, ktoré si spomenul vo svojej rozprave, a to je vyjadrenie Európskej komisie aj európskej prokurátorky. Európska komisia nám povedala jasne, vyžiadala, požiadala túto vládu, aby zastavila alebo nepokračovala v procese novely Trestného zákona v skrátenom legislatívnom konaní. Bodka. Čo urobí vláda? Pokračuje. Európska prokurátorka sa vyjadrila ešte jasnejšie. Jazykom, ktorý odkazuje na špecifickú smernicu Európskej únie, ktorá je záväzne... alebo právne záväzná aj pre nás a z ktorej porušenia vyplývajú konkrétne penalty vrátane porušenia... alebo straty eurofondov. Napísala, že prosto to, čo sa chystá v tejto novele, a spôsob, akým sa to chystá, naznačujú, že Európ... pardon, Slovensko nebude v pozícii, aby vymáhalo proste dodržiavanie pravidiel, finančných pravidiel Európskej únie spôsobom, ktorý odstrašujúci a ktorý má hlavu a pätu. Opäť – veľmi explicitné varovanie, ktoré každý v týchto veciach trošku zbehlý človek vníma ako odkaz na veľmi reálnu možnosť toho, že áno, v konečnom dôsledku prídeme aj o eurofondy. Reakcia tejto vlády, tak neviem, či to je reakcia vlády, ale v každom prípade minimálne generálny prokurátor sa pustil do hádky s európskou prokurátorkou. V podstate jej povedal, že je zbytočná, pretože otvorila na Slovensku príliš málo prípadov, na čo, samozrejme, európska prokurátorka odpovedala, že nerozumie fungovaniu Európskej prokuratúry, pretože, samozrejme, robí prácu okrem... nielen ľudia, ktorí sú vyčlenení pre Slovensko, robia práce nielen na Slovensku. Mne to pripadá – a teraz si trošku zašpekulujem v tých desiatich sekundách, čo mi zostávajú –, že to idete dať na Orbána, že vy aj viete, že celé toto vyústi v konflikt s Európskou úniou a zastavenie eurofondov. Je vám to jedno, lebo beztrestnosť je dôležitejšia a my všetci za to budeme pykať stratou peňazí. (Potlesk.)
6. schôdza NR SR - 21. deň - A. dopoludnia
Dátum: 2024-01-23
Poslanec: Valášek, Tomáš (PS)
Druh vystúpenia: Vystúpenie s faktickou poznámkou

126. Vďaka za slovo, pán predsedajúci, a najmä veľká vďaka kolegyni Kalmárovej, Vierke za ten vynikajúci vstup do rozpravy. Vypichla si, Vierka, tú výnimočnosť – a prihlásila sa k tebe aj pani poslankyňa Kolíková, aj iní –, tú výnimočnosť vystúpenia pani prezidentky v parlamente vlastne v debate ešte len o skrátenom legislatívnom konaní. Ono, samozrejme, je veľa silných dôvodov, prečo tak urobila, a nedá nepovedať, že jeden z nich sú aj možné právne a finančné následky v tejto prijatej, a tejto novely, ak bude teda prijatá aj zo strany Európskej komisie. Už som niečo načrtol v postupe do rozpravy pred pár minútami, že nám tu to, že to varovanie európskeho alebo Európskej prokurátorky už nemohlo byť explicitnejšie. Ten jazyk, ktorý prokuratúra zvolila vo svojom liste z 5. decembra, bol úplne jasný a pomenoval tie ustanovenia smernice, tzv. PIF smernice z roku 2017, ktoré ideme porušiť. Žiada sa ešte dodať, hoci sa to neobjavilo v liste generálnej, pardon, európskej prokurátorky, že takisto podľa mňa ideme porušiť aj tie ustanovenia, konkrétne čl. 12 ods. 1 spomínanej smernice, ktoré tvr... ktoré prikazuje alebo ktorá prikazuje členským štátom prijať takú premlčaciu dobu, aby bolo možné uvedené trestné činy účinne riešiť. A ako už teraz vieme, aj vďaka analýze, ktorú predložila či pani prezidentka, či viacerí kolegovia poslanci a poslankyne v rámci tejto rozpravy, keďže teda že medzirezortné riadne pripomienkové konanie nikdy neprebehlo, chvalabohu aspoň za túto debatu. Ako už vieme, tak práve zmena tých dôb na premlčanie trestných činov je jedným, jednou zo zásadných zmien tejto novely. A opäť, tu je opäť ďalšia rovina, v ktorej hrozí, že sa dostaneme do konfliktu s európskou prokurátorkou. A tu je výzva na poslancov a poslankyne koalície, z tohto sa už nevykecáme, máme tu opäť minimálne v jednej, možno v dvoch rovinách hroziaci sa konflikt, hroziace postihy voči Slovenskej republike. Vráťte sa z kratšej cesty, prosím, kým je ešte čas.
6. schôdza NR SR - 21. deň - A. dopoludnia
Dátum: 2024-01-23
Poslanec: Valášek, Tomáš (PS)
Druh vystúpenia: Vystúpenie s faktickou poznámkou

72. Vďaka za slovo a dovoľte mi poďakovať aj kolegyni Mesterovej, Zuzke za to výborné vystúpenie. Zuzka, pripomenula si tu reputačnú škodu a použijem aj slovo hanbu, ktorú sme už utrpeli nad, nielen touto novelou zákona, ale aj rôznymi inými vyjadreniami slovutného pána predsedu vlády a ministrov. Dodávam, že to zaradenie Slovenska a konkrétne pána predsedu vlády medzi tých dvanástich, použijem slovo vyvrheľov, na nedávnom ekonomickom samite v Davose pre všetkých Slovákov a Slovenky a vlastencov a vlastenky malo byť normálne že hanbou a mňa rozhodne to hnevá a irituje. Dodávam však a už to predrečníci vrátane Zuzky spomenuli, že tu ide trošku viac ako o hanbu. Ten list Európskej prokuratúry, ktorý sme dostali 5. 12. 2023, ak sa nemýlim, aspoň vtedy bol zverejnený, hovorí veľmi jasným jazykom. Niektoré z navrhovaných zmien a doplnení slovenského Trestného zákona by už neboli schopné zabezpečiť, aby trestné činy proti rozpočtu EÚ boli na Slovensku trestané účinnými, primeranými a odrádzajúcimi trestnými sankciami. Účinnými, primeranými a odrádzajúcimi. A tie slová sú dôležité, pretože, samozrejme, nežijeme vo vákuu, žijeme v nejakom právnom prostredí, sme viazaní okrem iného aj smernicou Európskeho parlamentu z 2017 o boji proti podvodom, ktoré poškodzujú finančné záujmy Únie, a tie hovoria úplne jasne, že korupcia predstavuje obzvlášť závažné ohrozenie finančných záujmov Únie, ukladá členským štátom povinnosť stanoviť vo svojom vnútroštátnom práve trestné sankcie za podvody a s nimi súvisiace trestné činy, ktoré poškodzujú finančné záujmy Únie, a popisuje, ako majú tieto tresty vyzerať. Majú byť účinné, primerané a odrádzajúce. Ak vám to znie povedome, tak to preto, lebo presne tieto slová použila, použila Európska prokuratúra, keď nás varovala. Dámy a páni, poslanci a poslankyne koalície, Európska prokuratúra nám hovorí úplne jasne: ten, táto novela, ako ju máme pred sebou, ide porušiť európsku smernicu, prídu finančné tresty vrátane možného zastavenia eurofondov. Veď tu nie je nič dvojzmyselného.
6. schôdza NR SR - 21. deň - A. dopoludnia
Dátum: 2024-01-23
Poslanec: Valášek, Tomáš (PS)
Druh vystúpenia: Vystúpenie s faktickou poznámkou

8. Vďaka za slovo a vďaka aj pánu poslancovi Pollákovi, Petrovi za ten vynikajúci vstup. Spomenul si, Peter, že ten zákon je nedopečený a vytkol si mu tie mnohé chyby. Len nebudem sa venovať tejto časti tvojho vystúpenie v rozprave, aby nám nebolo vytknuté, že tu sme ešte len v debate o skrátenom legislatívnom konaní. Takže dovoľ mi obrátiť sa na tú druhu časť a znovu zacitovať to číslo, ktoré si spomenul, ktoré fakt stojí za opakované a opakované pripomínanie. 80 % zákonov predložených v tomto volebnom období bolo predložených v skrátenom legislatívnom konaní, čo je samo osebe šokujúce číslo. Nepoviem, keby sme boli na prahu, prípadne uprostred II. svetovej vojny či pandémii, ako tomu bolo v roku 2020, by také číslo bolo možno oprávnené. Za týchto okolností, keď jediná núdza je tá, ktorú cítia ľudia blízki súčasnej vláde v súvislosti s ich trestnými stíhaniami, takéto správanie je jednoducho neodôvodniteľné a neospravedlniteľné. Priznám sa, Peter, ty vieš, mali sme aj svoje rozdiely v minulom volebnom období, kedy som vytkol opakovane tej bývalej vládnej koalícii používanie skráteného legislatívneho konania na veci, ktoré mne úprimne zaváňali tak trošku volebnou politikou. Ale to som ani netušil ani v najdivokejšom sne opäť, že raz sa dopracujeme do situácie, že 80 % všetkých zákonov predložených v nejakom volebnom období bude predložených v skrátenom legislatívnom konaní. Opäť čo číslo samé osebe je šokujúce. Bavili sme sa tu minulý týždeň o tom, že je to, samozrejme, v rozpore so zákonom. Ale vypichnúť, bolo to vypichnuté úplne správne, že je to aj v rozpore s niečím, čo, žiaľ, koaličných poslancov tu veľa nie je, ale čo by snáď mali koaliční poslanci cítiť ako nejaký že duch parlamentarizmu. Veď predsa nie je ani len normálne, teraz nehovoriac o zákone, že sfúkneme niečo takéhoto komplikovaného, ako je v podstate nová kompletná verzia Trestného zákona, za tak krátky čas, o aký sa pokúsila táto koalícia. Tu nejde len o zákon, ale aj o štýl vládnutia a v tomto, bohužiaľ, štandardy vlády... (Prerušenie vystúpenia časomerom.)
6. schôdza NR SR - 20. deň - A. dopoludnia
Dátum: 2024-01-19
Poslanec: Valášek, Tomáš (PS)
Druh vystúpenia: Vystúpenie s faktickou poznámkou

307. Vďaka za slovo a veľká vďaka pánu poslancovi za to, že otvoril tú dôležitú tému úcty voči tomuto štátu, tradíciám a, a inštitúciám, lebo, samozrejme, je tu viacero dôvodov, prečo toto nemalo byť nikdy v skrátenom legislatívnom konaní, ten jeden dôvod je, však to nenapĺňa tú zákonnú definíciu toho, čo môže byť predložené v skrátenom legislatívnom konaní, ale správne ste vypichli, že je tu aj niečo iné, že, že proste to sa jednoducho nerobí bez ohľadu na to, čo zákon hovorí alebo nehovorí. Že takto zásadná reforma, v podstate nový zákon, nie novela, je jednoducho predložená bez tej poctivej debaty a prípravy, ktorá tomu prináleží. To, to jediné, prečo sa chcem pozastaviť, že, že prečo nás to ešte prekvapuje. Veď to nie je jediná vec, ktorej sa tejto koali... táto koalícia pustila s obrovským, s úplnou absenciou rešpektu opäť pre tento štát, jeho inštitúcie, zvyky či pravidlá. Vybavila sa mi hneď pri vašich slovám tá správa zo včera, že kto presne bol vymenovaný za šéfa tej komisie, čo ide preverovať, či bol, či bolo správne manažovaná reakcia štátu na COVID-19. Veď to je úplne za normálnych okolností že legitímny proces preveriť, ako to bolo a či sa tam niečo vylepší, veď nám tu ide, preboha, snáď ako vláde o to, aby sme budúce tie krízy zvládli lepšie. No lenže to by nemohla mať táto vláda takú neúctu voči tejto krajine, voči inštitúciám, voči ľuďom, pretože ona, samozrejme, na čelo tohto procesu, že úplne legitímneho procesu, vymenovala niekoho, kto garantuje, že sa zmení proste zbieranie bonmotov na tlačovej konferencii SNS na tlačové konferencie SMER-u. Takže proces, ktorý mal viesť k nejakým ponaučeniam, ktoré zachránia ľudské životy pri ďalšej kríze, pri ďalšej pohrome, bude hrubo zneužitý na politické ciele. A opäť svedčí to o tej pretrvávajúcej neúcte tejto vlády, mňa osobne, žiaľ, neprekvapuje, že pristúpili k tomuto v skrátenom legislatívnom konaní, lebo je to už ich zvykom pristupovať k tomuto, k tejto krajine nie ako k niečomu s ľuďmi, kde má, čo má ašpirácie a ciele, ale ako keby to bol nejaký otlčený ešus. (Smiech.)
6. schôdza NR SR - 20. deň - A. dopoludnia
Dátum: 2024-01-19
Poslanec: Valášek, Tomáš (PS)
Druh vystúpenia: Vystúpenie s faktickou poznámkou

291. Vďaka za slovo a vďaka aj predrečníkovi, poslancovi Hargašovi za ten výborný postreh a tie výborné postrehy. Spomenul si opakovane, že to, čo nám tu chýbalo v tej debate o zákone, je analýza toho, čo vlastne tento zákon spôsobí. Viacerí zacitovali opäť tie praktické, reálne dopady na povedzme že bežnú kriminalitu a na iné. Mne tu chýba a zacitovala to už aj kolegyňa Plaváková, ak sa nemýlim, dnes doobeda alebo poobede v debate, tá komparatívna analýza, že keď už teda sa porovnávame so svetom a ak sa nemýlim, Nemecko bolo zacitované v dôvodovej správe, že v čom je tá situácia podobná a v čom je iná. Až vlastne prezidentka po prvýkrát, ak sa nemýlim, reálne v tejto rozprave po koľkých týždňoch, čo tu už sedíme, spomenula, že tie sadzby sa nedajú porovnávať tak jednoducho, ako ich používa navrhovateľ v prípade tohto zákona. Ja dodávam, že problém nie je len v tom, v tej neporovnateľnosti tých trestných sadzieb, problém je aj v neporovnateľnosti tých východzích situácií. Ak sa bavíme v prípade znižovania trestných činov za korupciu, tak potom Nemecko a Slovensko, a to tu musí odznieť, jednoducho nie sú v tom istom mentálnom svete. Stačí jednoduchý pohľad na to každoročné hodnotenie, volá sa Corruption Perceptions Index, index hodnotenia alebo percepcie korupcie. Nemáme presné merania korupcie, to je nemerateľné, ale máme merania celkom presné a spoľahlivé, že ako je vnímaná, či je korupcia vnímaná ako problém. Vždy v tomto rebríčku, rok 2022, ten posledný dostupný, je Nemecko na 9. mieste vo svete. V spoločnosti takých krajín ako Nórsko, Dánsko a Švédsko. A my sme na 49. mieste vo svete. Okolo nás Fidži, Grenada, no my nie sme na tom rovnako, ľudia. Ak teda platí, že zákony majú byť primerané aj vážnosti tej, toho správania, alebo že frekventovanosti toho správania, ktoré postihujú, nuž tak nemôže byť Nemecko relevantný príkladom pre Slovensko. Lebo toto je reálne deň a noc.
6. schôdza NR SR - 20. deň - A. dopoludnia
Dátum: 2024-01-19
Poslanec: Valášek, Tomáš (PS)
Druh vystúpenia: Vystúpenie s faktickou poznámkou

221. Vďaka, pán predsedajúci, a veľká vďaka kolegyni Marcinkovej in absentia za, za ten výborný prejav alebo vstup do rozpravy. Vladimíra spomenula a úplne sympatizujem, že má strach či obavu, neviem presne, ktoré, aké slovo to bolo z toho zákona, keď ju číta a keď si človek premyslí tie dôsledky, boli tu vymenované opakovane, tak sa jej vôbec nečudujem. Sám ten pocit zdieľam. Chcem len dodať, že ja mám rovnako veľkú obavu, použil by som pokojne aj slovo strach, nielen z toho samotného zákona, ale aj z toho, čo ten fakt, že, že v skrátenom legislatívnom konaní predkladáme toto a v kombinácii, samozrejme, aj s tým nešťastným kompetenčným zákonom a čo všetko sme nepredložili a mali predložiť v skrátenom legislatívnom konaní, z toho mám ešte väčší strach ako z toho samotného znenia tejto novely, preto to vypovedá strašne veľa úmysloch politických cieľoch a takých že ľudských cieľoch ľudí, ktorí sú aktuálne pri moci. Už to tu odznelo od viacerých ľudí, nebudem to opakovať detailne, ale kebyže to myslia s touto republikou, s jej občanmi a s ich trápeniami a problémami vážne, tak to neriešime v skrátenom legislatívnom konaní, ani nový džob pre Andreja Danka pointa kompetenčného, ani beztrestnosť pre ľudí okolo celého SMER-u, čo je, samozrejme, pointa tohto trestného, a tak tu riešime osud tých detí, ktoré žijú dnes opatrenia alebo v domovoch, ktoré vyzerajú skôr ako gulag než, než niečo, kde má byť postarané o tých najzraniteľnejších. Kebyže to myslia vážne s týmto štátom, tak, tak tu máme návrhy, ako zlepšiť náš vzdelanostný systém, aby nám neutekalo tých spomínaných 20 percent najmladších a najtalentovanejších do zahraničia, kebyže to myslia vážne s týmto štátom, tak tu máme riešenia, ako vyriešiť ten katastrofálny stav v drvivej väčšine našich nemocníc a ambulancií. To sú veci, ktoré by som rád videl v skrátenom legislatívnom konaní, nič z toho tu nie je. Obávam sa opäť, že z toho by mal ísť na nás strach, pretože tým jediným logickým záverom je, že cieľom tejto party ľudí, ktorí sú pri moci, nie je manažovať tento štát, ale zabezpečiť beztrestnosť pre seba samých.